Zrušuje všeobecne záväzné nariadenie č. 3/1992 v znení VZN č. 8/1996.

Všeobecne záväzné nariadenie
hlavného mesta Slovenskej republiky Bratislavy
č. 8/1997
z 18. decembra1997
ktorým sa vydáva Požiarny poriadok hlavného mesta Slovenskej republiky Bratislavy
Mestské zastupiteľstvo hlavného mesta Slovenskej republiky Bratislavy, podľa § 11 ods. 5 písm. a zákona Slovenskej národnej rady č. 377/1990 Zb. o hlavnom meste Slovenskej republiky Bratislave, v znení neskorších predpisov a § 29 písm. c zákona Slovenskej národnej rady č.126/1985 Zb. o požiarnej ochrane v znení neskorších predpisov sa uznieslo na tomto Všeobecne záväznom nariadení hlavného mesta Slovenskej republiky Bratislavy, ktorým sa vydáva Požiarny poriadok hlavného mesta Slovenskej republiky Bratislavy:

§ 1
Úvodné ustanovenie
(1) Požiare spôsobujú straty na životoch, poškodenie zdravia i závažné škody na majetku. Preto je povinnosťou orgánov, právnických osôb a fyzických osôb požiarom predchádzať a v prípade ich vzniku prispieť na ich zdolanie.
(2) Účelom Požiarneho poriadku hlavného mesta Slovenskej republiky Bratislavy (ďalej len "hlavné mesto") je ustanoviť povinnosti právnických osôb a fyzických osôb, jednotiek požiarnej ochrany tak, aby boli vytvorené podmienky pre účinnú ochranu života, zdravia občanov a majetku pred požiarmi a poskytovanie pomoci pri živelných pohromách a iných mimoriadnych udalostiach.

§ 2
Povinnosti orgánov hlavného mesta
(1) Mestské zastupiteľstvo hlavného mesta (ďalej len "mestské zastupiteľstvo") zriaďuje na plnenie povinností hlavného mesta na úseku požiarnej ochrany Mestský požiarny zbor hlavného mesta Slovenskej republiky Bratislavy (ďalej len "mestský požiarny zbor"),určuje jeho organizáciu, rozsah technických prostriedkov potrebných na jeho činnosť, ako aj jeho vzťah k orgánom mestských častí.
(2) Organizáciu, riadenie a početné stavy mestského požiarneho zboru upravuje mestské zastupiteľstvo v organizačnom poriadku mestského požiarneho zboru.

§ 3
Povinnosti orgánov mestských častí
(1) Mestská časť sa podieľa na zabezpečovaní ochrany pred požiarmi na území hlavného mesta.
(2) Miestne zastupiteľstvo mestskej časti (ďalej len "miestne zastupiteľstvo") za tým účelom zriaďuje1) dobrovoľný verejný požiarny zbor, vymenováva a odvoláva jeho veliteľa.

§ 4
Mestský požiarny zbor
(1) Mestský požiarny zbor plní povinnosti hlavného mesta na úseku požiarnej ochrany.
(2) Mestský požiarny zbor:
a)	zdoláva požiare na území hlavného mesta a poskytuje pomoc pri zdolávaní požiarov mimo územia hlavného mesta, podľa osobitných predpisov a dohôd,2)
b)	vykonáva technické zásahy pri ohrození života a zdravia, poskytuje technickú pomoc a podieľa sa na záchranných prácach pri živelných pohromách a iných mimoriadnych udalostiach, najmä pri chemických, prevádzkových, ekologických a iných haváriách, výbuchoch a dopravných nehodách,
c)	podieľa sa na odbornej príprave dobrovoľných verejných požiarnych zborov a dobrovoľných závodných požiarnych zborov na území hlavného mesta,
d)	poskytuje technickú pomoc dobrovoľným požiarnym zborom na území hlavného mesta,
e)	spracúva určenú dokumentáciu požiarnej ochrany hlavného mesta,
f)	vykonáva preventívne požiarne kontroly u právnických a fyzických osôb - všade tam, kde sa nevykonáva štátny požiarny dozor,
g)	vykonáva preventívno výchovnú činnosť na úseku požiarnej ochrany, najmä v radoch detí a mládeže, podieľa sa na organizovaní súťaží v požiarnickom športe organizovaných Dobrovoľnou požiarnou ochranou,
h)	vykonáva cvičenia jednotiek požiarnej ochrany,
i)	podieľa sa na plnení úloh požiarnej služby civilnej ochrany,
j)	zriaďuje ohlasovne požiarov hlavného mesta
k)	vydáva pre orgány hlavného mesta a mestských častí odborné stanoviská z hľadiska požiarneho zabezpečenia a ochrany životného prostredia, v súvislosti so stavebným konaním a s konaním podľa zákona o životnom prostredí,
l)	organizačne sa podieľa na sústreďovaní síl a prostriedkov v prípade vzniku požiarov, živelných pohrôm na území hlavného mesta,
m)	Mestský požiarny zbor plní povinnosti vyplývajúce z nariadenia vlády Slovenskej republiky č.32/1975 Zb.,
n)	spolupracuje s odborom požiarnej ochrany krajského úradu a odbormi požiarnej ochrany okresných úradov, útvarmi polície, Mestskou políciou hlavného mesta a ďalšími záchrannými a bezpečnostnými zložkami na území hlavného mesta, dobrovoľnou požiarnou ochranou a inými občianskymi združeniami.

§ 5
Preventívne požiarne kontroly
(1) Mestský požiarny zbor vykonáva preventívne požiarne kontroly v objektoch, v ktorých sa nevykonáva štátny požiarny dozor,3)
(2) Mestský požiarny zbor pri vykonávaní preventívnych požiarnych kontrol preveruje dodržiavanie predpisov o požiarnej ochrane, upozorňuje fyzické a právnické osoby na zistené nedostatky, požaduje ich bezodkladné odstránenie. Pri nedostatkoch, ktoré nemôžu byť odstránené bezodkladne určuje v zápisnici termíny na ich odstránenie. V objektoch, v ktorých sa vykonávajú preventívne požiarne kontroly sa vedú zápisnice o vykonaných kontrolách.
(3) Ak vec vyvoláva bezprostredné nebezpečenstvo vzniku požiaru:
a)	môže mestský požiarny zbor rozhodnúť o vylúčení veci z používania,
b)	ak to vyžaduje naliehavosť situácie, možno rozhodnutie oznámiť ústne a uviesť ho do zápisnice, písomné vyhotovenie tohto rozhodnutia je potrebné doručiť bezodkladne.
(4) Proti rozhodnutiu o opatreniach možno podať odvolanie na Krajský úrad Bratislava, odbor požiarnej ochrany do troch dní odo dňa doručenia písomného vyhotovenia tohto rozhodnutia, odvolanie nemá odkladný účinok a odvolací orgán o ňom rozhodne bezodkladne.
(5) Používať vec, ktorá bola vylúčená z používania možno až po odstránení nedostatkov vyvolávajúcich bezprostredné nebezpečenstvo vzniku požiaru a len s písomným súhlasom mestského požiarneho zboru, ktorý vec vylúčil z používania.

§ 6
Povinnosti právnických osôb
(1) Právnické osoby sú povinné:
a)	zabezpečiť dodržiavanie predpisov o požiarnej ochrane,plniť z nich vyplývajúce príkazy, zákazy a pokyny a vykonávať pravidelnú kontrolu ich plnenia,
b)	zabezpečiť vykonávanie pravidelnej kontroly stavu technických a technologických zariadení z hľadiska požiarnej bezpečnosti,
c)	zabezpečiť podľa predpisov o požiarnej ochrane opatrenia na zabezpečenie požiarnej ochrany na miestach so zvýšeným požiarnym nebezpečenstvom,pri činnostiach spojených so zvýšeným nebezpečenstvom vzniku požiaru, alebo v čase zvýšeného nebezpečenstva vzniku požiaru, ako aj opatrenia na zabezpečenie požiarnej ochrany pri podujatiach, na ktorých sa zúčastňuje väčší počet osôb,
d)	zabezpečiť podľa predpisov o požiarnej ochrane opatrenia na zabezpečenie požiarnej ochrany v mimopracovnom čase,
e)	zriadiť potrebný počet ohlasovní požiarov vo svojej pôsobnosti
f)	oznámiť bezodkladne príslušnému okresnému úradu každý požiar, ktorý vznikol v objektoch, priestoroch, alebo na veciach v jej správe, vlastníctve, alebo užívaní,
g)	obstarávať a inštalovať v určenom množstve a druhoch hasiace prístroje, stabilné a polostabilné hasiace zariadenia, zariadenia na odvod tepla a splodín horenia, elektrickú požiarnu signalizáciu, zariadenie na hasenie iskier v pneumatických dopravníkoch, požiarne uzávery, požiarne vodovody, požiarnu techniku, hasiace látky, požiarne a evakuačné výťahy, núdzové osvetlenie, prostriedky na vyhlásenie požiarneho poplachu a vecné prostriedky požiarnej ochrany so zreteľom na požiarne nebezpečenstvo v objektoch a priestoroch v jej správe, vlastníctve, alebo užívaní a udržiavať ich v akcieschopnom stave,
h)	zriadiť závodný požiarny útvar, alebo dobrovoľný závodný požiarny zbor, ak tak rozhodol mestský požiarny zbor a zabezpečovať jeho pripravenosť a akcieschopnosť,
i)	zriaďovať podľa predpisov o požiarnej ochrane požiarne hliadky a zabezpečovať ich odbornú prípravu,
j)	zabezpečovať odbornú prípravu a školenie pracovníkov o požiarnej ochrane,
k)	zabezpečovať pri výskume, vývoji a pri dovoze nových výrobkov, materiálov a technológií požiadavky na požiarnu ochranu,4)
l)	určovať požiarnotechnické charakteristiky výrobkov a zásady ich bezpečného používania a skladovania vo svojej pôsobnosti,4)
m)	zabezpečovať, aby sa pri vypracovávaní projektovej dokumentácie stavieb, pri realizácií stavieb a pri ich užívaní riešili a dodržiavali požiadavky na požiarnu ochranu,
n)	určovať miesta so zvýšeným požiarnym nebezpečenstvom a označovať ich príslušnými príkazmi, zákazmi a pokynmi podľa predpisov o požiarnej ochrane, označovať a udržiavať trvale voľné núdzové východy, únikové a zásahové cesty, nástupné plochy a prístup k nim, ako aj prístup k uzáverom rozvodných zariadení, najmä elektrickej energie, plynu, vody a hasiacim prístrojom, stabilným a polostabilným hasiacim zariadeniam, elektrickej požiarnej signalizácií, zariadeniam na odvod tepla a splodín horenia, zariadeniam na hasenie iskier v pneumatických dopravníkoch, požiarnym uzáverom a požiarnym vodovodom,
o)	vypracovávať, viesť a udržiavať v súlade so skutočným stavom ustanovenú dokumentáciu požiarnej ochrany,
p)	zabezpečovať pravidelné čistenie komínov a ich kontrolu v objektoch a priestoroch v jej správe, vlastníctve, alebo užívaní a na ten účel umožniť osobám s odbornou spôsobilosťou vykonávanie kominárskych prác, najmä voľný a bezpečný prístup ku komínom, k ich čistiacim zariadeniam a k spotrebičom palív,
r)	zabezpečiť odborné preskúšanie komínov pred pripojením spotrebiča na komín, pred zámenou lokálneho spotrebiča palív na ústredný, alebo etážový zdroj tepla, pred zmenou druhu paliva a po stavebných úpravách na telese komína,
s)	strpieť umiestnenie signalizačného, informačného, alebo poplachového zariadenia slúžiaceho na účely požiarnej ochrany za primeranú náhradu,
t)	plniť ďalšie povinnosti vyplývajúce pre ňu z tohoto Požiarneho poriadku a odstraňovať zistené nedostatky,
u)	umožniť mestskému požiarnemu zboru vykonať preventívnu požiarnu kontrolu na overenie dodržiavania predpisov o požiarnej ochrane v jej objektoch a odstrániť zistené nedostatky v lehote určenej týmto orgánom,
v)	každý vzniknutý požiar ohlásiť mestskému požiarnemu zboru.
(2) Právnická osoba nesmie:
a)	vypaľovať porasty a zakladať oheň na miestach, kde by sa mohol rozšíriť,
b)	používať hasiace prístroje, stabilné a polostabilné hasiace zariadenia, elektrickú požiarnu signalizáciu, zariadenia na odvod tepla a splodín horenia, zariadenia na hasenie iskier v pneumatických dopravníkoch požiarne uzávery, hasiace látky, požiarnu techniku a vecné prostriedky požiarnej ochrany, na ktoré nebol vydaný certifikát.

§ 7
Povinnosti fyzických osôb
(1) Fyzické osoby sú povinné:
a)	počínať si tak, aby nedochádzalo k vzniku požiarov, najmä pri používaní elektrických, plynových a iných spotrebičov, pri skladovaní a používaní horľavých, alebo požiarne nebezpečných látok a pri manipulácií s otvoreným ohňom,
b)	plniť príkazy a dodržiavať zákazy týkajúce sa požiarnej ochrany na označených miestach,
c)	obstarávať a udržiavať v použiteľnom stave hasiace prístroje, hasiace látky, požiarne uzávery, požiarne vodovody a iné vecné prostriedky požiarnej ochrany v rozsahu ustanovenom v predpisoch o požiarnej ochrane,
d)	utvárať v objektoch v ich vlastníctve, alebo užívaní podmienky na rýchle zdolanie požiaru a na záchranné práce,
e)	umožniť pracovníkom mestského požiarneho zboru a členom kontrolných skupín vykonávať preventívne požiarne kontroly na overenie dodržiavania predpisov o požiarnej ochrane v objektoch v ich vlastníctve, alebo užívaní a odstrániť zistené nedostatky v lehote určenej týmto orgánom,
f)	dodržiavať zásady požiarnej bezpečnosti pri činnostiach spojených so zvýšeným požiarnym nebezpečenstvom vzniku požiaru, alebo v čase zvýšeného nebezpečenstva vzniku požiaru,
g)	strpieť umiestnenie signalizačného, informačného, alebo poplachového zariadenia, slúžiaceho na účely požiarnej ochrany za primeranú náhradu,
h)	oznámiť bezodkladne príslušnému okresnému úradu požiar, ktorý vznikol v objekte v ich vlastníctve, alebo užívaní,
i)	zabezpečovať pravidelné čistenie komínov a umožniť ich kontrolu v objektoch a priestoroch v ich vlastníctve, alebo užívaní a na ten účel umožniť osobám s odbornou spôsobilosťou riadne vykonávanie kominárskych prác, najmä voľný a bezpečný prístup ku komínom, k ich čistiacim zariadeniam a k spotrebičom palív,
j)	zabezpečiť odborné preskúšanie komínov pred pripojením spotrebiča na komín, pred zámenou lokálneho spotrebiča palív na ústredný, alebo etážový zdroj tepla, pred zmenou druhu paliva a po stavebných úpravách na telese komína,
k)	každý vzniknutý požiar ohlásiť na mestský požiarny zbor,
l)	preukázať svoju totožnosť veliteľovi zásahu pri požiarnom zásahu.
(2) Fyzické osoby nesmú:
a)	fajčiť, alebo používať otvorený plameň na miestach so zvýšeným požiarnym nebezpečenstvom,
b)	vypaľovať porasty a zakladať oheň na miestach, kde by sa mohol rozšíriť,
c)	vykonávať činnosti, na ktorých výkon nemajú osobitné oprávnenie, alebo odbornú spôsobilosť, ktoré sa z hľadiska požiarnej bezpečnosti vyžadujú na ich vykonávanie podľa predpisov o požiarnej ochrane,
d)	v čase zvýšeného nebezpečenstva vzniku požiarov, najmä v jarnom období a období dlhotrvajúceho suchého počasia zakladať otvorené ohne v prírode, najmä v parkoch, lesoparkoch s výnimkou miest na to určených, vypaľovať trávu a burinu, spaľovať odpad na verejných priestranstvách v okolí záhradkárskych a chatových osád.

§ 8
Dobrovoľná požiarna ochrana
(1) Mestský požiarny zbor spolupracuje s dobrovoľnou požiarnou ochranou pri plnení jeho úloh najmä:
a)	podieľa sa na vykonávaní preventívnych požiarnych kontrol,
b)	spolupracuje pri zriaďovaní a zabezpečovaní činnosti dobrovoľných požiarnych zborov,
c)	podieľa sa na odbornej príprave veliteľov, členov dobrovoľných požiarnych zborov a členov dobrovoľnej požiarnej ochrany zaradených na vykonávanie preventívnych požiarnych kontrol,
d)	podieľa sa na preventívno - výchovnej činnosti, najmä pri práci s mládežou.
(2) Dobrovoľný verejný požiarny zbor sa podieľa na plnení úloh mestskej časti na úseku požiarnej ochrany, najmä:
a)	plní úlohy zásahovej jednotky pri požiaroch, živelných pohromách a iných mimoriadnych udalostiach,
b)	úlohy vyplývajúce zo zásahovej činnosti, ako sú veľké požiare, živelné pohromy a iné mimoriadne udalosti, plní dobrovoľný verejný požiarny zbor podľa pokynov veliteľa zásahu,
c)	ďalšie úlohy v oblasti požiarnej ochrany plní dobrovoľný verejný požiarny zbor podľa pokynov starostu.

§ 9
Osobná a vecná pomoc
(1) Každý je povinný v súvislosti so zdolávaním požiaru:
a)	vykonať nevyhnutné opatrenia pre záchranu ohrozených osôb,
b)	uhasiť požiar, ak je to možné, alebo vykonať nevyhnutné opatrenia na zamedzenie jeho šírenia
c)	ohlásiť bezodkladne na určenom mieste zistený požiar, alebo zabezpečiť jeho ohlásenie,
d)	poskytnúť osobnú pomoc jednotke mestského požiarneho zboru na výzvu veliteľa zásahu, veliteľa jednotky mestského požiarneho zboru, alebo veliteľa mestského požiarneho zboru,
e)	na výzvu veliteľa zásahu, alebo veliteľa jednotky mestského požiarneho zboru poskytnúť dopravné prostriedky, zdroje vody, spojovacie zariadenia a iné veci potrebné na zdolanie požiaru.
(2) Povinnosť poskytnúť pomoc sa nevzťahuje na:
a)	útvary a vojakov Armády Slovenskej republiky, vojsk ministerstva vnútra, útvary a príslušníkov ozbrojených bezpečnostných zborov a zložky a príslušníkov Slovenskej informačnej služby, ak by poskytnutím pomoci bolo vážne ohrozené plnenie bojovej úlohy, alebo výkon služby,
b)	právnické osoby a pracovníkov verejnej hromadnej dopravy, energetiky a spojov, ak by poskytnutie pomoci mohlo mať za následok závažnú poruchu prevádzky v týchto právnických osobách, alebo iný závažný následok,
c)	právnické osoby a pracovníkov zdravotníctva, ak by poskytnutím pomoci bolo vážne ohrozené plnenie úloh podľa osobitných predpisov.5)
(3) Fyzická osoba nie je povinná poskytnúť pomoc, ak jej v tom bráni dôležitá okolnosť, alebo ak by tým vystavila vážnemu ohrozeniu seba, alebo blízke osoby.6)
(4) Fyzická osoba má nárok na náhradu vecnej škody, ktorá jej vznikla pri pomoci poskytnutej pri zdolávaní požiaru, prípadne pri cvičení jednotky požiarnej ochrany, v zmysle § 84 zákona SNR č.126/1985 Zb., v znení neskorších predpisov.

§ 10
Oprávnenia osôb poverených plnením úloh na úseku požiarnej ochrany
(1) Pracovníci mestského požiarneho zboru pri vykonávaní preventívnych požiarnych kontrol sú oprávnení vstupovať do objektov a zariadení, vykonávať potrebné zisťovania a úkony, nazerať do príslušnej dokumentácie, požadovať potrebné údaje a vysvetlenia a potrebnú súčinnosť. Svoje oprávnenie preukazujú pracovníci mestského požiarneho zboru písomným poverením (služobný preukaz).
(2) Veliteľ zásahu mestského požiarneho zboru je pri plnení úloh zásahovej jednotky oprávnený:7)
a)	nariadiť prítomným osobám, aby sa podriadili obmedzeniam nevyhnutným na úspešné vykonanie zásahu, alebo aby sa z miesta zásahu vzdialili,
b)	vyzvať fyzickú osobu, ktorá porušila predpisy o požiarnej ochrane, aby preukázala svoju totožnosť,
c)	veliteľ zásahu svoje oprávnenie preukazuje nápisom na viditeľnej časti odevu "VELITEĽ ZÁSAHU".

§ 11
Povinnosť mlčanlivosti
Osoby poverené plnením úloh na úseku požiarnej ochrany sú povinné zachovávať mlčanlivosť o skutočnostiach, ktoré vo všeobecnom záujme, alebo v záujme zúčastnených osôb majú zostať utajené pred nepovolanými osobami. Povinnosť mlčanlivosti trvá aj po skončení pracovného pomeru, alebo po splnení úlohy.

§ 12
Jednotky požiarnej ochrany na území hlavného mesta
Jednotkami požiarnej ochrany na území hlavného mesta sú:
a)	jednotky mestského požiarneho zboru
b)	závodný požiarny útvar, ktorý je zložený z pracovníkov právnickej osoby,
c)	dobrovoľný verejný požiarny zbor a dobrovoľný závodný požiarny zbor, ktoré sú zložené z osôb, ktoré vykonávajú činnosť v týchto jednotkách požiarnej ochrany dobrovoľne popri svojom zamestnaní a sú spravidla členmi dobrovoľnej požiarnej ochrany a iných občianskych združení.

§ 13
Vstup na nehnuteľnosti
(1) Vlastník ,správca alebo užívateľ nehnuteľnosti je povinný umožniť vstup na nehnuteľnosť na vykonanie opatrení nevyhnutných na zdolanie požiaru, alebo na zamedzenie jeho šírenia, prípadne na vykonanie iných záchranných prác, najmä vypratať, alebo strpieť vypratanie pozemku, odstrániť, alebo strpieť odstránenie stavieb, ich častí, alebo porastov. O potrebe a rozsahu týchto opatrení rozhoduje veliteľ zásahu.
(2) Ak je to nevyhnutné na účely cvičenia jednotky požiarnej ochrany, vlastník (správca, užívateľ) nehnuteľnosti je povinný umožniť vstup na nehnuteľnosť, o tomto vstupe musí byť vopred upovedomený orgánmi hlavného mesta, ktoré organizujú cvičenie jednotky požiarnej ochrany. Pritom sa musí dbať, aby cvičením jednotky požiarnej ochrany bolo čo najmenej rušené užívanie nehnuteľnosti a aby nevznikli škody, ktorým možno zabrániť.
(3) Ak nesúhlasí vlastník (správca, užívateľ) nehnuteľnosti podľa odseku 2, rozhodnú orgány hlavného mesta, ktoré cvičenie jednotky požiarnej ochrany organizujú o tom, či vstup na nehnuteľnosť je pre cvičenie tejto jednotky nevyhnutný. Vstupovať do rodinných domčekov a iných objektov vo vlastníctve, alebo užívaní fyzických osôb pri cvičení jednotky požiarnej ochrany možno len so súhlasom ich vlastníka, alebo užívateľa.

§ 14
Ohlasovne požiarov
(1) Ohlasovne požiarov hlavného mesta sú zriadené:
a)	požiarna stanica Radlinského ul. č. 6, ako ohlasovňa požiarov s nepretržitou službou, tel. č. 150
b)	úlohu ohlasovne požiarov s nepretržitou službou plnia aj požiarne stanice:
Hálkova ulica: 44 25 68 77, 44 25 66 13
Zadunajská ulica: 62 24 09 37
Saratovská ulica: 64 28 48 61
(2) Ohlasovňa požiarov, č. t. 150 plní najmä tieto úlohy:
a)	prijíma hlásenia o vzniku požiarov, živelných pohrôm a iných mimoriadnych udalostí,
b)	zabezpečuje prenos správ, informácií a požiadaviek súvisiacich s poskytovaním pomoci,
c)	vyhlasuje požiarny poplach a vysiela zásahové jednotky mestského požiarneho zboru na zdolávanie požiarov,
d)	zvoláva na pomoc ďalšie jednotky požiarnej ochrany,
e)	zabezpečuje plnenie ďalších súvisiacich úloh.
(3) Pri ohlásení požiaru je žiaduce uviesť:
a)	o aký požiar ide,
b)	miesto a rozsah požiaru,
c)	ohrozenie osôb,
d)	prístupové cesty,
e)	meno, priezvisko, bydlisko a telefónne číslo volajúceho.

§ 15
Vyhlásenie požiarneho poplachu na území hlavného mesta
(1) Vyhlásenie požiarneho poplachu vykonáva ohlasovňa požiaru hlavného mesta na Radlinského ulici č. 6.
(2) Podrobnosti spôsobu vyhlásenia požiarneho poplachu a spôsob trvalého zabezpečenia požiarnej ochrany v hlavnom meste určuje primátor.

§ 16
Zdroje požiarnej vody
(1) Zdrojom požiarnej vody na území hlavného mesta je predovšetkým hydrantová sieť.
(2) Odbernými miestami požiarnej vody sú i voľné vodné zdroje (jazerá, rieky, umelé nádrže), ktoré je nutné zachovať ako náhradný zdroj požiarnej vody.8)
(3) Jednotky požiarnej ochrany sú oprávnené počas zásahu použiť v nevyhnutných prípadoch aj pitnú vodu.

§ 17
Sankcie
(1) Fyzická osoba, ktorá poruší toto všeobecne záväzné nariadenie, dopúšťa sa priestupku proti poriadku v správe hlavného mesta, za ktorý možno uložiť pokutu do 1 000 Sk a v blokovom konaní do 500 Sk.9)
(2) Právnickej osobe, ktorá poruší toto všeobecne záväzné nariadenie môže primátor uložiť pokutu do 200 000 Sk.10)
(3) Vedomé bezdôvodné privolanie jednotky požiarnej ochrany je priestupkom na úseku požiarnej ochrany,za ktorý možno uložiť pokarhanie, alebo pokutu do výšky 3 000 Sk.

§ 18
Záverečné ustanovenia
(1) Na ocenenie mimoriadnej odvahy a obetavosti pri záchrane života a majetku môže primátor hlavného mesta udeliť vecný, alebo peňažný dar.
(2) Pri rozhodovaní o právach,právom chránených záujmoch a povinnostiach fyzických a právnických osôb na úseku požiarnej ochrany sa postupuje podľa všeobecných predpisov o správnom konaní.11)
(3) Odvolacím orgánom vo veciach, v ktorých podľa všeobecných predpisov o správnom konaní rozhodoval v prvom stupni primátor je krajský úrad, odbor požiarnej ochrany.

§ 19
Zrušuje sa 
Všeobecne záväzné nariadenie č. 3/1992 hlavného mesta Slovenskej republiky Bratislavy, v znení Všeobecne záväzného nariadenia hlavného mesta Slovenskej republiky Bratislavy č. 8/1996 zo dňa 27. 6. 1996, ktorým sa vydáva Požiarny poriadok hlavného mesta Slovenskej republiky Bratislavy.

§ 20
Účinnosť
Toto nariadenie nadobúda účinnosť 3. januára 1998.

Peter Kresánek v. r.
primátor